Pedri

Pedro González López eli Pedri (s. 25. marraskuuta 2002 Tegueste) on espanjalainen jalkapalloilija, joka pelaa keskikenttäpelaajan pelipaikalla. Hän edustaa seuratasolla Espanjan pääsarjassa Primera Divisiónissa pelaavaa FC Barcelonaa. Hän kuuluu myös Espanjan maajoukkueeseen. Pedriä pidetään vuonna 2025 yhtenä maailman parhaista keskikenttäpelaajista.
Seurajoukkueura.
Las Palmas.
Pedri syntyi Teguestessa Teneriffalla. Hän liittyi Las Palmasin nuorisoakatemiaan vuonna 2018 CF Juventud Lagunasta ja allekirjoitti 15. heinäkuuta 2019 neljän vuoden ammattilaissopimuksen seuran kanssa vain 16-vuotiaana. Joukkueen päävalmentaja Pepe Mel valitsi Pedrin myös edustusjoukkueeseen.
Pedri teki debyyttinsä Las Palmasin edustusjoukkueessa 18. elokuuta 2019 vain 16-vuotiaana. Hän teki ammattilaisuransa ensimmäisen maalin 19. syyskuuta Sporting de Gijónia vastaan, ​​ja hänestä tuli Las Palmasin historian nuorin maalintekijä 16 vuoden, 9 kuukauden ja 23 päivän ikäisenä. Hän pelasi kauden aikana 36 Segunda Divisiónin ottelua ja teki neljä maalia.
Barcelona.
FC Barcelona ilmoitti 2. syyskuuta 2019 ostaneensa Pedrin viidellä miljoonalla eurolla. Pedri liittyi joukkueeseen 1. heinäkuuta 2020, tehtyään viiden vuoden sopimuksen joukkueen kanssa.
Pedri teki Barcelona- ja liigadebyyttinsä 27. syyskuuta 2020 tullessaan vaihdosta kentälle 4–0-kotivoitossa Villarrealia vastaan. Hän teki ensimmäisen maalinsa Barcelonassa 20. lokakuuta Mestarien liigan lohkovaiheen ottelussa Ferencvárosia vastaan. Espanjan liigassa hän teki ensimmäisen maalinsa 7. marraskuuta 5–2-kotivoitossa Real Betisiä vastaan. Pedri valittiin vuonna 2020 Mestarien liigan kalenterivuoden läpimurtojoukkueeseen. Liigakaudella 2020–2021 Pedri pelasi 37 ottelua, joista 28 kertaa hän oli joukkueen avauskokoonpanossa, ja teki niissä kolme maalia. Barcelonan voittamassa Copa del Reyssä hän pelasi kaikki kuusi ottelua ja niistä neljässä viimeisessä hän oli joukkueen avauskokoonpanossa. Mestarien liigassa hän pelasi seitsemän ottelua, joissa hän oli kuusi kertaa Barcelonan avauskokoonpanossa, ja teki niissä yhden maalin.
Pedri voitti marraskuussa 2021 Golden Boy -palkinnon, joka myönnetään Euroopan pääsarjojen parhaalle alle 21-vuotiaalle pelaajalle. Hän oli tällöin 18 vuoden ja 362 päivän ikäinen, mikä tarkoittaa hänen olleen historian kolmanneksi nuorin palkinnon saanut pelaaja. Pedri kärsi takareisivammoista suurimman osan kaudesta 2021–2022. Hän pelasi vain 12 liigaottelua, joissa teki kolme maalia. Mestarien liigassa hän pelasi kaksi ja Eurooppa-liigassa kuusi ottelua. Jälkimmäisessä hän teki maalin neljännesvälieräottelussa Galatasarayta vastaan. Kaudella 2022–2023 Barcelona voitti liigamestaruuden ja Pedri pelasi 26 liigaottelua, joissa hän teki kuusi maalia. Vammojen vuoksi hän oli poissa helmikuun ja huhtikuun välisenä aikana kahdeksasta ja kauden lopulla neljästä -ottelusta. Mestarien liigassa hän pelasi viisi ottelua ja Eurooppa-liigassa yhden. Kaudella 2023–2024 hän pelasi liigassa 24 ottelua, joissa hän teki neljä maalia. Pisin loukkantumisen aiheuttama ottelutauko oli yhdeksän liigaottelun mittainen elokuusta lokakuuhun. Mestarien liigassa hän pelasi kuusi ottelua.
Pedri oli mukana voittamassa vuoden 2025 Copa del Reytä ja teki loppuottelussa yhden maalin Real Madridia vastaan. Barcelona vei nimiinsä kauden 2024–2025 liigamestaruuden. Pedri teki liigassa neljä ja syötti viisi maalia. Hänet valittiin marraskuussa 2025 ensimmäistä kertaa FIFPron vuoden parhaiden pelaajien kokoonpanoon.
Maajoukkueura.
Pedri pelasi useissa Espanjan nuorisomaajoukkueissa. Hän pelasi Espanjan kaikki viisi ottelua alle 17-vuotiaiden MM-kilpailuissa 2019. Maaliskuussa 2021 hän sai ensimmäisen kutsunsa Espanjan A-maajoukkueeseen vuoden 2022 MM-kilpailujen karsintoihin. Hän teki debyyttinsä ​​25. maaliskuuta 2021 Kreikkaa vastaan.
Kesän 2021 Euroopan-mestaruuskilpailuissa Pedri pelasi minuuttia vaille täyden ajan joukkueensa kuudessa ottelussa. Neljännesvälieräottelussa, jossa Pedristä tuli EM-kisahistorian nuorin pudotuspelien avauskokoonpanon pelaaja, Kroatian 1–0-johtomaali merkittiin Pedrin omaksi maaliksi; hän antoi 45 metrin päästä omasta maalistaan syötön maalivahti Unai Simónille, ja pallo lipsahti Simónin jalan vierestä maaliin.
Pedri oli avauskokoonpanossa hopeaa saavuttaneen Espanjan kaikissa kuudessa ottelussa Tokion olympialaisissa 2021. MM-kilpailuissa 2022 hän oli niin ikään avauksessa Espanjan kaikissa neljässä ottelussa. EM-kilpailuissa 2024 hän voitti mestaruuden ja pelasi avauskokoonpanossa kahdessa alkulohko-ottelussa sekä neljännesvälierässä ja puolivälierässä. Hän joutui Saksaa vastaan pelatussa puolivälierässä vaihtoon jo kahdeksannella peliminuutilla Toni Kroosin taklauksen seurauksena, eikä hän polvivammansa vuoksi pelannut enää turnauksessa.
Pedri on 11. marraskuuta 2025 mennessä pelannut 38 A-maaottelua. Hän teki ensimmäiset kaksi A-maaottelumaaliaan kesäkuussa 2024 ystävyysottelussa Pohjois-Irlantia vastaan. Hän teki syyskuussa 2025 pelatussa MM-karsintaottelussa kaksi maalia Turkin verkkoon.
Pelaajaprofiili.
Muun muassa urheilusivustot ESPN ja GiveMeSport pitävät Pedriä vuonna 2025 laatimissaan luetteloissa yhtenä maailman parhaista keskikenttäpelaajista. Hän on taitavasti sijoittuva, teknisesti älykäs ja hyvän pelinlukutaidon omaava keskikenttäpelaaja, joka on omaksunut joukkueessaan pelintekijän roolin. Pedriä on verrattu historian parhaimpiin keskikenttäpelajiin lukeutuvaan Andrés Iniestaan.
Tilastot.
Seurajoukkue.
"Päivitetty 1. joulukuuta 2025"
Maajoukkue.
"Päivitetty 11. marraskuuta 2025"
Saavutukset.
Seurajoukkue.
Barcelona
Maajoukkue.
Espanja U23
Espanja